Papersnake/gushiwen huggingface dataset:
秋夜偕诸生月下诵桂子月中落之句因以为韵 其二
冯昌历（明代）

箕踞忘形骸，挥麈秋名理。孰是意中人，相携二三子。
梦至成都怅然有作
陆游（宋代）

宦途元不羡飞腾，锦里豪华压五陵。
红袖引行游玉局，华灯围坐醉金绳。
阶前汗血洮河马，架上霜毛海国鹰。
世事转头谁料得，一官南去冷如冰。
答僧见
吕岩（唐代）

三千里外无家客，七百年来云水身。行满蓬莱为别馆，

道成瓦砾尽黄金。待宾榼里常存酒，化药炉中别有春。

积德求师何患少，由来天地不私亲。
种植
释文珦（宋代）

种植有良法，曾闻老圃辞。
灵苗如已茂，恶草自然萎。
根本须培养，生枯勿顾思。
修身亦如此，於理足堪推。
立冬日作
陆游（宋代）

室小才容膝，墙低仅及肩。方过授衣月，又遇始裘天。

寸积篝炉炭，铢称布被绵。平生师陋巷，随处一欣然。
别吴翁范翁棐翁晋兄弟三首 其二
欧大任（明代）

壁立中丞第一峰，后来叠出玉芙蓉。河东从此称三凤，汝水何劳羡八龙。
别郑谷
戴叔伦（唐代）

朝阳斋前桃李树，手栽清荫接比邻。

明年此地看花发，愁向东风忆故人。
欧公诗有云俸优食饱力不用官间日永睡莫兴因
虞俦（宋代）

日长官事少，食饱俸钱优。
宴坐香凝篆，欲眠书枕头。
莫知斯我贵，此外更何求。
毕竟归田是，他乡莫久留。
秋夜
董嗣杲（宋代）

秋堂初霁短檠凉，堂外风帘减旧香。
萤火正流孤溆焰，閒来坐觉二更长。
送惠州弟
刘克庄（宋代）

半竹分来岂不荣，三荆拆散若为情。
莫云炎峤非吾土，直为丰为作此行。
交趾珠能令绶去，郁林石可压舟轻。
悬知解印无南物，留面归看白发兄。
七夕诗（同用期字）
卢纶（唐代）

凉风吹玉露，河汉有幽期。星彩光仍隐，云容掩复离。

良宵惊曙早，闰岁怨秋迟。何事金闺子，空传得网丝。
水荭
梅尧臣（宋代）

灼灼有芳艳，本生江汉滨。临风轻笑久，隔浦淡妆新。

白鹭烟中客，红蕖水上邻。无香结珠穗，秋露浥罗巾。
送柳八员外赴江西
皇甫冉（唐代）

岐路穷无极，长江九派分。
行人随旅雁，楚树入湘云。
久在征南役，何殊蓟北勋。
离心不可问，岁暮雪纷纷。
桐庐道中杂诗 其一
程同文（清代）

春风吹客又天涯，帆转青山一叶斜。日暮愁生江水急，荒亭细雨湿梅花。
从驾幸晋阳诗
薛道衡（隋代）

省方遵往册，游豫叶前经。
金吾朝戒道，校尉晚巡营。
重峦下飞骑，绝浦渡连旌。
涧水寒逾咽，松风远更清。
方观翠华反，簪笔上云亭。
赵子固兰蕙卷
钱逵（元代）

王孙书画出天姿，痛忆承平鬓欲丝。
长借墨花寄幽兴，至今叶叶向南吹。
幽居十二咏和鲁南 其一 煮茗
顾璘（明代）

为有馀酲在，还牵睡思繁。汲泉敲石火，先试小龙团。
寻梅饮李鸿宅用服周韵
陈献章（明代）

今晨风日佳，策杖去寻梅。独树山中老，危枝石上开。

时看残腊尽，人望早春来。谁解忘情得，神功付此杯。
题具区阁
杨杰（宋代）

阁占具区泽，登临万象奇。中秋月明夜，平旦日生时。

云淡雪千里，水澄天四垂。渔舟何处在，一笛顺风吹。
正月十三日
文天祥（宋代）

去年今日遁崖山，望见龙舟咫尺间。
海上楼台俄已变，河阳车尺不须还。
可怜羝乳烟横塞，空想鹃啼月掩关。
人世流光忽如此，东风吹雪鬓毛班。
来闍黎新亭作
孟浩然（唐代）

八解禅林秀，三明给苑才。地偏香界远，心净水亭开。

傍险山查立，寻幽石径回。瑞花长自下，灵药岂须栽。

碧网交红树，清泉尽绿苔。戏鱼闻法聚，闲鸟诵经来。

弃象玄应悟，忘言理必该。静中何所得，吟咏也徒哉。
宫词
宋白（宋代）

昨日传宣唤打毬，星丸月杖奉宸游。
上阳宫女偏蹻捷，争得楼前第一筹。
奉和御制滋福殿清醮圣祖天尊大帝尊像瑞应
夏竦（宋代）

宸闱启瑞场，祗畏感穹苍。紫幄威神格，清宵景曜彰。

霓旌承宇列，仙骥度云翔。肸蚃停霞辔，歆馨挹凤觞。

萝图千叶固，山寿万龄昌。玉籥流宸唱，函蒙播美祥。
减字木兰花 其一 浴温泉
董元恺（清代）

九龙汤沸。范阳水设鱼龙戏。洗罢奚儿。翻作奚儿洗马池。

仓皇西幸。马嵬坡下长生竟。河水汤汤。南内无人有寿王。
咏古诗十二首 其七
刘敞（宋代）

东游沧海滨，回首面大荒。豁达三齐风，连山郁苍苍。

在汉田横氏，不忍南面王。磊落五百贤，从死忽若亡。

壮士不必成，令名固为长。异体同一心，万年尚耿光。
南乡子 和小云立秋之作
周之琦（清代）

扇影尚依依。秋到梧桐第几枝。天上西风凭问讯，来迟。

且为清天立少时。

筠管强裁诗。可有微凉入鬓丝。昨日情怀今夕梦，寻思。

闷里闲中各自知。
偕杜懋修魏飞卿昆仲饮尊相寺前康家桃园
龚璛（元代）

醉倒春风酒百壶，桃花一色一千株。除是武陵溪上有，决定玄都观里无。
赋得败荷
宋祁（宋代）

为结秋荷恨，因来沟水西。
鱼惊一盖缺，龟落半巢低。
细暗婵娟渚，香乾{勃力换攵}窣堤。
茎枯萦茧绪，盘侧漏鲛啼。
自此空瑶席，他年问浊泥。
那堪塘上雨，点点共凄迷。
咏潇湘八景各一首·山市晴岚
刘克庄（宋代）

晓雾轻绡卷，岚光抹黛新。
萧条数家聚，三两趁墟人。
赠帖有道进士自成都之官舒城
刘崧（元代）

进士之官去，真成万里游。白云淮水暮，红叶蓟门秋。

瓜戍随春入，公田按月收。殷勤念民隐，外秩近来优。
杂书幽居事
陆游（宋代）

抱瓮穷园叟，还山老布衣。
死边常得活，闹处偶容归。
钓恐鱼吞饵，棋忧客堕机。
此心君会否？洗尽百年非。
依韵和酬杨公济澄江见寄长句
强至（宋代）

子美幕中赡暇日，喜传幽事到京华。
地偏浙水开孤垒，风散江云覆万家。
日出鱼虾来早市，潮空凫雁落晴沙。
羡君吏隐能终岁，却恨吾游未有涯。
杂赋
陆游（宋代）

齐民让畔不争桑，和气横流岁自穰。
君看三山百家聚，更无一陇有遗蝗。
答匡山僧赠榔栗杖
曹松（唐代）

栗杖出匡顶，百中无一枝。虽因野僧得，犹畏岳神知。

画月冷光在，指云秋片移。宜留引蹇步，他日访峨嵋。
夜梦蒙仲书监作二象笏与余各分其一觉而有赋
胡仲弓（宋代）

古人创一物，在理不成饰。
持此非备忘，洁白贵彰德。
世无骨鲠臣，朝夕侍君侧。
善恶欠书谏，唾骂谁击贼。
吏进思效忠，官执欲称职。
奸回浊浊天縡，孰任排格力。
愿为顾少连，勿学元友直。
上意方简在，竹符畀泥轼。
政成秉介圭，入觐朝北极。
簪得寸进尺裹紫囊，玉立凛正色。
顾余初筮令，寒饿日驱迫。
手板非倒持，倚席惧引慝。
分我意何厚，榻前便指画。
一梦虽难凭，品秩从此得。
毋但啸西爽，清谈更何益。
课最玺书来，洗眼看黄敕。
汲引会有期，并力扶社稷。
泰山顶观日歌
祁衍曾（明代）

岱岳嵂兀孤根深，青天飞挂万壑临。我来适际上元夕，春风淡壑吹素襟。

逍遥午夜不肯睡，一杯独对明月斟。明月高高正堪赏，忽送红轮东海浔。

扶桑光摇蟾桂色，电掣雷矗魑魅匿。半在空中半水中，望之微茫难测识。

龙鳞照耀千黄金，鲛室冯宫尽如饰。清晖灼灼闪洪涛，回看四野犹昏黑。

划然大叫山欲倾，不觉天鸡先已鸣。飘飘两翼生羽翰，七十二君咸我迎。

上叩天门下梁甫，无字之碑尔何苦。眼前不尽水东流，朝朝日出游人睹。

宵中海日事太奇，我在罗浮亦见之。名山佳节今偶值，不饮徒令世上嗤。

丈人石，日观峰，太平天子不登封。司马遗文何足问，青瞳绿鬓且从容。
送谢生以南粤战功谒选北上二首 其一
张元凯（明代）

三载亲从上将牙，水军十万下珠崖。汉庭若薄征南赏，海外何人斩吕嘉。
忆我二首各三十韵
方回（元代）

忆我幼时事，南归自番禺。
三边已澒洞，内郡犹无虞。
故居山城间，四面阛闠区。
东西万货集，朝暮百贾趋。
诸父颂宾客，衣冠一何都。
觞豆日谈笑，往往皆文儒。
比屋有高楼，其上娉婷姝。
侠少喜酒贱，歌呼间笙竽。
无何郁攸作，一夕化为墟。
朝廷易楮币，百姓骈叹吁。
物价渐踊贵，饥剽多流俘。
我家众长上，生近乾淳初。
曰此风俗降，岁岁有不如。
老者迁化去，少者分驰驱。
生理益艰窘，口腹各自图。
书囊裹笔砚，扁舟落江湖。
苟且禄仕齿，荏苒岁月徂。
乍得返乡里，惊怛心若刳。
前辈尽黄壤，小儿皆白须。
屡火不一火，坊巷非旧闾。
上冢享亭仆，访寺诗壁污。
向之红粉面，蚁穴髑髅枯。
乃知宇宙内，万有皆空虚。
我生逼六十，偶幸全头颅。
身阅大兵革，一思一欷嘘。
怀旧梦恍惚，吊往肠郁纡。
六十年间事，历历尚可模。
我所见之人，百万泉下俱。
神仙谓不死，终久归于无。
寄语肉食子，无以智诮愚。
忆我弱甫冠，束书如钱塘。
中兴百廿载，行都滋浩穰。
虽已劣乾淳，尚可云小康。
巴蜀骇破碎，淮襄传扰攘。
腹心辇毂地，按堵如故常。
于时数万士，云集升上庠。
草茅起穷谷，拭目观国光。
出门不识路，天街何其长。
侠士剧燕赵，佳人□姬姜。
五鼓夜灯烛，万楼春丝簧。
吴米白如雪，奚啻千斯仓。
缥缈湖山间，画船娇红妆。
六桥杨柳岸，荷花云水乡。
四时无不宜，莫若僧夏凉。
小儒苦乏赀，冷眼看豪强。
托迹朝士馆，窃睨鵷鹭行。
台评或非是，庙论有不臧。
相与读邸报，愤闷填中肠。
侥幸江汉静，奸凶殛炎荒。
礼闱采刍言，始得伸名场。
岂谓边功相，曾不监彼狂。
骄淫无比伦，虐毒尤披猖。
未闻古天子，买田自置庄。
群小附鬼蜮，国脉内已戕。
虱臣颇有胆，四被言者章。
最后得拜疏，逋诛逃维扬。
万古木绵庵，不愧赵韩王。
草茂复古殿，雨淋集贤堂。
青史孰可□，念此心神伤。
焉得陆士衡，复与作辨亡。
送王伯董入总幕 其一
李流谦（宋代）

几窗缠结习，翰墨录殊勋。未入三山直，当空万马群。

俛眉聊绿水，展脚是青云。五十头如漆，功名不放君。
送灵石齐物长老
释如珙（宋代）

方丈守职莫轻忽，自然久久见全功。
杨岐只是会监寺，踢出驴儿振祖风。
此君室
方蒙仲（宋代）

泛菊秋始佳，爱莲夏方娱。
不如交此君，清兴无时无。
虞美人（赠李士美）
王安中（宋代）

清商初入昭华琯。宫叶秋声满。草麻初罢月婵娟。想见明朝喜色、动天颜。

持杯满劝龙头客。荣遇时方得。词源三峡泻瞿塘。便是醉中宣去、也无妨。
休沐日
苏籀（宋代）

洗砚酬缄复论文，金书瑶笈忌羶荤。
搔头冷枕遗簪弁，浣垢凉床洁帨帉。
炀灶筚门无量燠，夏畦褐父若为芸。
鸿飞遵陆搏寥廓，凫鹜胡然顾涧芹。
叔达许分萱柳二栽
周紫芝（宋代）

华颠老去几霜秋，知处元应不奈愁。但得稍分花到眼，谁能更觅地埋忧。
和陶渊明二十首
陈造（宋代）

壮岁锐著述，瞢欲藏名山。
中间忽自哂，聒聒厌多言。
弃置杯中乐，雕锼耗岁年。
不知百岁后，何益空名传。
兵后馀不亭重送卢孟明游江西
皎然（唐代）

携手曾此分，怳如隔胡越。伦侯古封邑，荣盛风雨歇。

饥鼯号空亭，野草生故辙。如何此路岐，更作千年别。

冯轼望远道，春山无断绝。朝行入郢树，夜泊依楚月。

佳士持操高，扬才日昭晰。离言何所赠，盈满有亏缺。

时节伤蟪蛄，芳菲忌鶗鴂.予思鹿门隐，心迹贵冥灭。

颓颜反芝朮，昔貌成冰雪。岁晏期尔来，销声坐岩穴。
自泽口循江堤陆行二十余里至田关复登舟即事
赵文哲（清代）

潜江三日住，舍舟忽遵陆。劳人故草草，安便岂吾欲。

破晓雨初霁，草树霭如沐。日出烟未散，闻鸡辨茅屋。

肩舆苦欹侧，舆卒杂樵牧。所欣风土佳，笑语共僮仆。

宛然故乡景，娱此异乡目。
放任城南闸
陆深（明代）

风水自顺逆，物情生爱憎。任城天设险，湖泊气多蒸。

相业商岩雨，君恩玉井冰。阮途多少意，长啸愧孙登。
送萧颖士赴东府得适字
刘舟（唐代）

大名掩诸古，独断无不适。德遂天下宗，官为幕中客。

骊山浮云散，灞岸零雨夕。请业非远期，圆光再生魄。
宁宗郊祀二十九首 再诣盥洗。
郊庙朝会歌辞（宋代）

帝登初觞，礼严再盥。精明显昭，齐颙洞贯。灵娭留俞，神光炳焕。

我宋受福，永寿于万。
丙申元日
徐端（清代）

丙申正月初一日，巢君野人拈秃笔。
涂窗作鸦忆少年，不知老丑光阴疾。
退藏未了桑簪南，生涯代以崖蜂蜜。
小儿怪我不同尘，进不能寸退盈尺。
岂知穷通自有命，我手可断不书乞。
安道何事竟碎琴，管宁何意至割席。
五斗不换东篱菊，千户宁如江陵橘。
蚊虻雍盎互起减，欢乐岁何长攀攀。
我从方外得天游，始叹世缘如沐漆。
从横纱用剑两枝，出入无方马一双。
老师云边亲授记，许我虚空轰霹雳。
东风吹动老虬枝，笑拂苍髯双眼碧。
观鱼轩
韩琦（宋代）

雨后方池碧涨秋，观鱼亭槛俯临流。时看隐荇骈头戏，忽见开萍作队游。

喜掷舟前翻乱锦，静潜波下起圆沤。吾心大欲同斯乐，肯插筠竿饵钓钩。
题楚有才廛后小集轩
牛焘（清代）

负郭环溪斗室开，芝廛深处绝喧豗。遥山近水琴三弄，秋月春花酒一杯。

几席卧游谈往事，风尘小隐识仙才。凭栏自是饶佳兴，会有云林泼黑来。
夜集梁武选公济园亭同何稽勋治象得秋字
谢榛（明代）

问予东去欲何求，日观峰高独胜游。离合此生能几醉，啸歌今夕故相留。

庭前松桂偏宜月，笛里关山别是秋。他日鸣珂还有意，停云时傍凤城头。
青玉案 题草窗词卷
李莱老（宋代）

吟情老尽江南句。几千万、垂丝缕。花冷絮飞寒食路。

渔烟鸥雨，燕昏莺晓，总入昭华谱。

红衣妆靓凉生渚。环碧斜阳旧时树。拈叶分题觞咏处。

荀香犹在，庾愁何许，云冷西湖赋。
西征范田遇雪三绝
陈淳（宋代）

饱啗炊粱莱菔羹，皂台催促赶前程。
手携竹杖足穿革，缓拨琼花徒步行。
送澹齐吴判官还台
汪炎昶（宋代）

佐郡清声播，巡台应辟除。
施为多近古，恬澹不渝初。
政每寻无迹，□□□□馀。
抚摩殊搏击，声蠹肯踌躇。
诉衷情 寄芸斋
许诵珠（清代）

未拈湘管已神伤。一字一回肠。都将百幅藤纸，半揾透、墨华香。

传书雁，太匆忙。意彷徨。怨情千叠，别泪双垂，并寄他乡。
郑州献从叔舍人褎
李商隐（唐代）

蓬岛烟霞阆苑钟，三官笺奏附金龙。茅君奕世仙曹贵，

许掾全家道气浓。绛简尚参黄纸案，丹炉犹用紫泥封。

不知他日华阳洞，许上经楼第几重。
晚夏
刘得仁（唐代）

日夕是西风，流光半已空。山光渐凝碧，树叶即翻红。

学浅惭多士，秋成羡老农。谁怜信公道，不泣路岐中。
望都雨夜
寇准（宋代）

孤驿萧条风雨夜，夜深窗竹动秋声。
离魂无睡难成梦，却绕长廊独自行。
营湼盘忏还涂作诗
江总（南北朝）

小序祯明二年仲冬。
摄山栖霞寺布法师。
只尔待终。
余以此月寺七日宿昔入山。
仰为师氏营湼盘忏。
还途有此作。
可否同一贯。
生死亦一条。
况期灭尽者。
岂是俗中要。
人道离羣怆。
冥期出世遥。
留连入涧曲。
宿昔陟岩椒。
石溜冰便断。
松霜日自销。
向崖云叆叇。
出谷雾飘飖。
勿言无大隐。
归来即市朝。
晚泛草塘有鱼入舟呼童脍之适见瑞莲骈植与客
方岳（宋代）

草塘晚泛亦佳哉，谁为贫谋献脍才。
自入船来银泼刺，且留客共月徘徊。
不须溪友投竿线，径与诗人上酒杯。
着意出奇殊未也，柳边又报瑞莲开。
乘月入城
项安世（宋代）

秋天无云净玉色，水风带月摇金光。
此中三十六万里，容我缓辔歌清商。
怀归诗 其三
刘敞（宋代）

淮水东注兮，惟禹之绩。古人不可及兮，吾独淹留其何得。
题怀素自叙帖
郑孝胥（清代）

草书初学患不熟，久之稍熟患不生。裁能成字已受缚，欲解此缚嗟谁能。

獦獠解事趋平淡，笔下风雨常纵横。观其能速不速处，蝉蜕一切如无情。

没人操舟诚妙喻，举止自若完神明。子瞻宁未见此贴，毋乃会意翻忘形。
寄昭文馆陈学士
释惟凤（宋代）

秋深荒外客，独上望京台。
远信未封去，新鸿又见来。
地寒边树短，天静瘴云开。
无限心相向，南宫卧锦才。
和晦庵先生定王台韵
李曾伯（宋代）

前王千载后，奕代几人来。
汉事一抔土，湘祠数仞台。
山容青拱揖，树影绿周回。
客有登临者，犹存陟屺哀。
河阳店家女
李康成（唐代）

因缘苟合会，万里犹同乡。运命倘不谐，隔壁无津梁。

传语王家子，何为不自量？
归路致语口号
洪适（宋代）

州民争看使君归，千骑阗阗此一时。鼠子已知焚大棹，马人又是建丰碑。

但将海阁严军政，不比湖亭习水嬉。赤壁功成八十万，小桥应奏舞腰支。
山中与幽人对酌
李白（唐代）

两人对酌山花开，一杯一杯复一杯。
我醉欲眠卿且去，明朝有意抱琴来。
【南吕】金字经_晓来春匀透
贯云石（元代）

晓来春匀透，西园第一枝，香暖朱帘酒满卮。思，休歌肠断词。关心事，夜
阑入静时。
金芽薰晓日，碧风度小溪，香暖金炉酒满杯。奇，夜来香透帏。人初睡，玉
堂春梦回。
峨眉能自惜，别离泪似倾，休唱阳关第四声。情，夜深愁寐醒。人孤另，萧
萧月二更。
泪溅描金袖，不知心为谁？芳草萋萋人未归。期，一春鱼雁稀。人憔悴，愁
堆入字眉。
紫箫声初散，玉炉香正浓，凉月溶溶小院中。从，别来衾枕空。游仙梦，一
帘梅雪风。
轻寒堆翠被，东风暖玉纤，香冷金猊月转帘。添，蛾眉新淡尖。香收焰，倚
窗愁未タ。
楚台云归去，待都来三二朝，闲煞东风碧玉箫。箫，宝钗金凤翘。风流貌，
把人来憔悴了。
王塘南少卿会讲龙华
邹元标（明代）

记得髫年此旧游，重来说法使人愁。天留故老传宗教，人向空门悟实修。

野鸟有情凭槛语，碧云无恙傍檐流。诸君不用多惆怅，试看青山自点头。
和判宗展钵之作
李弥逊（宋代）

公子曾修净饭因，斋鱼声里司前身。
累觞肯缓持螯手，一钵不前行炙人。
对镜禅心秋涧月，放怀俗虑晓江尘。
渺茫漫笑神仙事，何用金盘荐擗麟。
石阁春望
司马光（宋代）

极目千里外，川原绣画新。
方知平地上，见不尽青春。
崧台独步颇有何仰之怀 其二
区大相（明代）

阁迥青林上，台孤碧雾悬。寂寥谁与晤，吟眺下江烟。
至荆公墓
周文璞（宋代）

野老从余话，文公在半山。
蹇驴追不及，落日寺深关。
马草行
黎承忠（清代）

荒城斗大山之陬，健儿十万横戈矛。三更传谕徵马草，里胥持符下乡堡。

排户输草行给钱，小民汗血官犹怜。眼看刍草如山积，城中载运夜不眠。

谁知刍草散满野，竞刈新麦来秣马。可怜麦熟未登场，马病肥死人逃亡。
不准拟二首
白居易（唐代）

篮舆腾腾一老夫，褐裘乌帽白髭须。早衰饶病多蔬食，

筋力消磨合有无。不准拟身年六十，上山仍未要人扶。

忆昔谪居炎瘴地，巴猿引哭虎随行。多于贾谊长沙苦，

小校潘安白发生。不准拟身年六十，游春犹自有心情。主
重九日得诗五比京使馆中秋来诗，次韵却寄 其一
丘逢甲（清代）

满城雨歇敞清秋，天末怀人赋远游。我正登高闻雁过，一书万里海西头。
甘橘赞
王叔之（南北朝）

节重履险，操贵有恒。一树保荣，四运齐能。在质惟美，于味斯弘。

异分南域，北则枳橙。
断桥
董嗣杲（宋代）

绣毂青骢骤晚风，柳丝翠袅石阑红。
彩篙刺水停飞鷁，华表侵云截卧虹。
杖屦谁归瀛屿去，笙歌自补玉壶空。
重招张祜商新咏，不与当时藓合同。
乐清僧寮有过客
王十朋（宋代）

终日伤心泪溅花，干戈满眼恨无涯。衣冠南渡如东晋，安得车书混一家。
冬日即事
高翥（宋代）

江上凝冰约水痕，门前残雪缀溪云。
杖藜独立梅梢月，成就清寒到十分。
九月八日送萧少府归洪州
皎然（唐代）

明日重阳今日归，布帆丝雨望霏霏。

行过鹤渚知堪住，家在龙沙意有违。
缘识
宋太宗（宋代）

月琴三柱四条水，圆魄移来混俗耳。
自古从今清且奇，五音一俗惊神鬼。
勾挑指下何织细，傍观侧听心先醉。
胡茄十八笑思归，悲风切切摇朱翠。
凤游云里情荡颺，不无萧洒真高尚。
寒暄聚散得馨香，奚为丝竹兼歌唱。
慢鏁朱弦急如雨，疑似春莺相共语。
莫惮辞劳用意弹，堪对鸾吟与凤舞。
书滴翠岩壁
蒲寿宬（宋代）

萝衣湿寒翠，苔锦上嶙峋。
一榻千峰里，因诗忆古人。
再酬复言
元稹（唐代）

绕郭笙歌夜景徂，稽山迥带月轮孤。休文欲咏心应破，

道子虽来画得无。顾我小才同培塿，知君险斗敌都卢。

不然岂有姑苏郡，拟著陂塘比镜湖。
句
谌祜（宋代）

西风客老雄心在，泰古人稀侠骨香。
和普公赋东园十题其十山茶
梅尧臣（宋代）

红蘤胜朱槿，越丹看更大。
腊月冒寒开，楚梅犹不奈。
曾非中土有，流落思江外。
访赵野云不值
释智愚（宋代）

久思闲对老维摩，欲话众生病痛多。
丈室无端铁门限，未应容易野人过。
阜康道中望天山
宋伯鲁（清代）

天山积雪连天高，直从平地翻银涛。银涛一泻数千里，起者忽伏伏者起。

平分气候扼其中，山南常夏山北冬。名王自古皆桀骜，一朝万马来朝宗。

回花纥草遍中土，甘瓜蒲桃入汉宫。行人日日度雪岭，夜燃榾柮朝愁冷。

君不见年年盛暑飞雪时，贫贱死生在俄顷。
句 其四
张澄（宋代）

汝水秋橙大如杯。
偈颂一百零二首
释绍昙（宋代）

正直聪明，风流儒雅。
坚护法城，策勋千载。
李将军有佳声在。
多事吟
邵雍（宋代）

多事招忧。多疑招闷。
多与招吝，多取招损。
致政王子融侍郎挽辞三首 其二
韩琦（宋代）

伯氏勋名永，繇公左右然。贤碑求帝篆，行录广时传。

馀范光门法，遗文粲史编。欲知天报厚，五福赐君全。
词笑令（⑥盼盼）
秦观（宋代）

诗曰：百尺楼高燕子飞。楼上美人颦翠眉。将军一去音容远，只有年年旧燕归。春风昨夜来深院。春色依然人不见。只余明月照孤眠，唯望旧恩空恋恋。

恋恋。楼中燕。燕子楼空春色晚。将军一去音容远。空锁楼中深怨。春风重到人不见。十二阑干倚遍。
新岁
陆游（宋代）

改岁钟馗在，依然旧绿襦。老庖供馎饦，跣婢暖屠苏。

载糗送穷鬼，扶箕迎紫姑。儿童欺老聩，明烛聚呼卢。
太常引 党氏园亭红梅次徐子方韵
魏初（元代）

亭亭清瘦阿谁邻。合占了、百花春。蜂蝶漫成群。只山烟、淡月最亲。

旧家窗户，精神好在，红簇麝香新。有酒到吾唇。便拚作、花边醉人。
余哭蟾子潮士钟大鸣有诗相宽次韵
刘克庄（宋代）

愁眉暂展赖君诗，欲以先知觉后知。
历引竺乾宽此老，未甘嬴博窆吾儿。
寄阿兰若俄经昔，袝短松冈会有期。
欲访巫咸何处在，忧来自向理中推。
花光十梅·五叶联芳
释师范（宋代）

花开五叶自芬芳，欺麝欺兰别是香。
传得灵根元不朽，岂惟流落在花光。
开岩寺
曹文晦（元代）

一个长松在，入门先自清。旧题犹在耳，重到岂胜情。

杰阁依岩出，幽泉绕竹鸣。老来多古意，长记散华名。
郴江百咏并序·蔡伦宅
阮阅（宋代）

竹简韦编写六经，不知何用捣枯藤。
自从杵臼深藏后，采楮舂桑事已更。
赠张珽
郑適（唐代）

昔为吟风啸月人，今为吟风啸月身。

冢坏路边吟啸罢，安知今日又劳神。
菩萨蛮·绿波碧草长堤色
吴文英（宋代）

绿波碧草长堤色。东风不管春狼藉。
鱼沫细痕圆。燕泥花唾干。

无情牵怨抑。画舸红楼侧。
斜日起凭阑。垂杨舞晓寒。
送僧归护国寺
李维（宋代）

香刹隐霞标，斋房见落潮。
归思海众绕，来应辅臣招。
倚策吟云合，乘杯咒浪销。
曹溪久得法，游戏自逍遥。
得白泉徐侯书
雪江秀公（明代）

槜李城西从拂袖，归帆直过钓台西。
却怜别后无消息，忽得书来问杖藜。
江岸鹧鸪悲暮雨，柴门燕子惜春泥。
海边犹有甘棠树，几向花阴忆贵溪。
梅花五绝 其二
方一夔（宋代）

一日微阳积一分，看看积得一阳成。夜来迸出梅花里，天地初心只是生。
句
季南寿（宋代）

我以铜符吏营浦，闻古刺史元最贤。
送窦彦法学士被诏赴阙
强至（宋代）

绿发传家五丹桂，青云错路两朱轓。
凤批天语来严诏，马跃春风候禁门。
造膝从容应有问，披心慷慨不无言。
君王一见知堪用，未历财闱定改恩。
再酬
陈师道（宋代）

乡里衣冠不绝人，近天尺五只清门。
论文正可簪双笔，浇舌行看赐上樽。
琼玖每蒙先木李，蜩鸠方共笑飞鲲。
固知贤杰当传世，下里朱陈亦有孙。
贡院中怀山中故居
赵沨（金朝）

岁晚西溪路，谁过旧草堂。苔纹侵柱础，竹色度邻墙。

白首光阴疾，青山意绪长。相思老兄弟，夜夜梦还乡。
好事近·叶暗乳鸦啼
蒋元龙（宋代）

叶暗乳鸦啼，风定老红犹落。蝴蝶不随春去，入薰风池阁。
休歌金缕劝金卮，酒病煞如昨。帘卷日长人静，任杨花飘泊。
颂一百则
释重顯（宋代）

千峰盘屈色如蓝，谁谓文殊是对谭。
堪笑清凉多少众，前三三与后三三。
十月二十二日纵步至教谕谢君所居爱其幽胜而庭植道源诸友见寻烹茗奕棋小酌而归因成二绝句 其二
李光（宋代）

归来庭院欲栖鸦，冷落谁怜副使家。独向小园行欲遍，篱边黄菊有残花。
拟古二首 其二
李悌谦（明代）

盈盈楼上女，皎皎扬青眉。向天掩泪啼，恨深人莫知。

我本良家掩，误适商人儿。商人但趋利，不识生别离。

前年贩茶去，海角复天涯。今年未有书，归期复何时。
客况六言五首
方回（元代）

一瓣香陈无己，万首诗陆放翁。
借问老夫年纪，五屈指姜太公。
京下思归
范梈（元代）

黄落蓟门秋，飘飘在远游。不眠闻戍鼓，多病忆归舟。

甘雨从昏过，繁星达曙流。乡逢徐孺子，万口薄南州。
和路朝奉新居 其七
徐积（宋代）

不辨淮人直与迂，浊缨且喜近淮居。朝衣脱后常耽睡，野史修淮或借书。

恨乏青山供采药，爱看白鸟伺吞鱼。东园卖酒花开近，待看诗翁倒载车。
寿王霸州待诏道甫之父
黎民表（明代）

襄汉风流胜习家，归来三径始栽花。云中忽下青鸾使，关外欢逢白鹿车。

新捧玉书从北阙，远擎金醴自东华。芝兰一一皆仙籍，不羡方平燕绛霞。
和李智伯病中书事四首 其二
谢薖（宋代）

训释虽工非世好，风流未减已形枯。固知商也真无罪，岂谓穹穹不可呼。
再和二首
王迈（宋代）

壮岁清源曾倦游，今朝大郡又封侯。
身安不用扶鸠杖，骨贵从封应虎头。
望阙承恩颜有喜，即家问政礼宜优，
济时事业需元老，莫遣空横野渡舟。
次韵高阳吴中复待制见寄
赵抃（宋代）

守蜀无堪讵足论，扪参天邈紫微垣。岁时丰衍真为幸，犴狱空虚冀不冤。

素志未容龟曳尾，误恩深愧鹤乘轩。嘉章益见公高谊，所得长逢左右原。
闲中好 其一 别意
董元恺（清代）

闲中好。别意生庭草。含泪向窗纱。残痕照落花。
赠华阳宋真人兼寄清都刘先生
李商隐（唐代）

沦谪千年别帝宸，至今犹谢蕊珠人。但惊茅许同仙籍，

不道刘珠是世亲。玉检赐书迷凤篆，金华归驾冷龙鳞。

不因杖屦逢周史，徐甲何曾有此身。
用朱经略韵
程珌（宋代）

归来南橐旧萧萧，但有新诗照佩瑶。岘首溪山归点染，湘天风月困吟嘲。

轻裘诗帅风流在，岳牧词臣意气饶。见说玉堂须翰手，公当归侍紫宸朝。
颂古十七首
释师观（宋代）

唇上碧斑宾豹博，舌头当的帝都丁。
频呼小玉元无事，只要檀郎认得声。
庐陵试院次陈明叔韵
徐鹿卿（宋代）

晓看窗影过飞鸦，短发蓬松一半斜。两月不遨直瘦却，梦寻庾岭访梅花。
挽顾亚蘧 其一
秦树声（清代）

死生有海沦甘蔗，穷达无天补女娲。乱世故人如落叶，清时言女漫含沙。

志蜍误国诚堪惜，婴鼢同朝孰不瑕。况复翠微可将息，破甑何事种何芽。
中秋客邸感怀
陈某（宋代）

今夜天边月，谁期海上看。
家山虽间隔，儿女暂团栾。
露重银蟾湿，风清玉宇寒。
年年长是客，强把一樽叹。
句
程师孟（宋代）

行吟渐出蕉花岭，归梦应先荔子楼。
艮岳百咏 倚翠楼
李质（唐代）

梯空窗户半山间，滴滴岚光照画栏。六月火云挥汗日，云来唯觉石屏寒。
和白云庵七首·明月台
黄庶（宋代）

老僧山中嫌月窄，夜夜独上高高台。
四边不肯着闲树，故要满坐清光来。
缘识
宋太宗（宋代）

清虚闲静得，奉道见真谛。
契合皆堪用，因缘事好依。
精诚求谛信，须有是兼非。
豁达幽深远，奥妙玉玄机。
王叔明维扬送别图卷子为伯谦丈赋
胡璧城（清代）

岂惟无忌似牢之，雅奉鸥波作本师。朗朗须眉亭上客，寥寥烟水画中诗。

风飘别袂黏花雨，帆入春江罥柳丝。持与大痴图本较，富春声价并当时。
禽言 其一
伍瑞隆（明代）

故国故国，谁者国。不是迷楼，定是铜雀。噫嘻吁嘻，杨柳无丝城无廓。
晦日
张说（唐代）

晦日嫌春浅，江浦看湔衣。道傍花欲合，枝上鸟犹稀。

共忆浮桥晚，无人不醉归。寄书题此日，雁过洛阳飞。
奉和御製先天节上清宫道场香合内获金龙
夏竦（宋代）

元真降治佑生民，紫馆空歌协吉辰。
芬馥鹊炉兰注袅，盘萦钿合翠龙臻。
阴凝珠树飞鳞密，影拂霓旌瑞角新。
月驷云螭徒骏逸，碧鸡金马谩璘彬。
会骖虬辇昭灵异，终接飚轮奉圣神。
愿复水官修豢御，纪年何足播芳尘。
庭际海棠一株随风日落，作诗悼之
陈熙治（清代）

畅好春光忽又残，可怜花事更阑珊。半生虚愿空金屋，一寸荒苔窆玉棺。

惜别难禁红烛泪，妒愁空遣绿章弹。飘茵袭溷寻常事，莫作生前因果看。
谢晏公
田锡（宋代）

吟成大雅百篇诗，首首清新鉴者谁。
草卷密封先见赠，药栏斜倚看多时。
意如虎窟难中得，字比云峰险处奇。
珍重十僧声价外，江南屈指即吾师。
题丹桂画扇赐从臣
宋高宗（宋代）

月宫移就日宫栽，引得轻红入面来。
好向烟霄承雨露，丹心一一为君开。
立夏
郭祥正（宋代）

岁旦辞江国，炎天客瘴乡。浴陂群鸟白，含雾野梅黄。

恨别山随眼，消愁酒满觞。残魂终易断，回首只茫茫。
萧建侯招同王础尘杨卫公李方水赏菊即事
陈恭尹（清代）

春芳憔悴不馀阴，谁遣东篱晚兴深。天为老人留菊节，君于闲处耗雄心。

如云五色皆成采，映日千枝岂让金。好酌南阳潭下水，骚人陶令未知音。
读公羊传四首 其二
张方平（宋代）

晋之公室微，六族相吞螫。赵鞅率邑车，志岂在君侧。

封兹祸乱根，留为奸雄迹。吴楚因诛错，不昭宁复辟。
聒龙谣
赵佶（宋代）

紫阙苕峣，绀宇邃深，望极绛河清浅。霜月流天，锁穹隆光满。

水精宫、金锁龙盘，玳瑁帘、玉钩云卷。动深思，秋籁萧萧，比人世、倍清燕。

瑶阶迥。玉签鸣，渐秘省引水，辘轳声转。鸡人唱晓，促铜壶银箭。

拂晨光、宫柳烟微，荡瑞色、御炉香散。从宸游，前后争趋，向金銮殿。
海上生明月
朱华（唐代）

皎皎秋中月，团圆海上生。影开金镜满，轮抱玉壶清。

渐出三山𡵒，将凌一汉横。素娥尝药去，乌鹊绕枝惊。

照水光偏白，浮云色最明。此时尧砌下，蓂荚自将荣。
赠邹处士
释德洪（宋代）

长沙人物秀而雅，争如绝致名天下。率更之书更古今，钟王笔迹遭凌跨。

藏真草圣梦英篆，齐己诗篇洞青画。易生宝觉未暇数，尔来邹敦最声价。

巨公要人邈已遍，戏画寂音老尊者。绳床坏衲气深稳，霜须瘴面情闲暇。

平生刚褊语忤世，定知见此遭讥骂。凉都贵人如玉丛，富贵熏天光照夜。

凌烟风姿剑拄颐，妙手当烦为图写。
初冬山居即事十首
吴芾（宋代）

田宅虽无几，琴书幸有余。
不妨临水赋，况是背山居。
适意真为乐，浮名总是虚。
前贤犹若此，我辈欲何如。
偶成
沈说（宋代）

读罢黄庭一卷经，磬残烟冷夜坛清。
月明何处人开户，惊起松梢睡鹤鸣。
齐天乐 题张孟缇夫人淡菊轩诗稿
吕采芙（清代）

九秋芳信知何许。新声一卷争睹。雅韵珠流，清辞玉润，六代宗睹堪溯。

深情似诉。正三径凝霜，一枝含露。淡极无言，定应消受锦囊贮。

家睹君自领取。想词坛兢羡，吟就飞絮。听雨联床，消寒剪烛，酬唱兰闺伴侣。

天涯日暮。奈塞北睹霜，江南烟树。愿写乌兰，好将红豆数。
立冬舟中即事 其一
张以宁（明代）

一滩一滩复一滩，轻舟荡桨上曾湍。三秋岭外雨全少，十月邕南天未寒。

露岸苇花明白羽，风林橘子动金丸。如何连夜还乡梦，不怕关山行路难。
朝中措·杨花绕昼暖风多
王玉（宋代）

杨花绕昼暖风多。晴云点池波。戏数翠萍几靥，零星未碍圆荷。软人天气，半如溽暑，半似清和。说与香篝緼火，酒痕梅却衣罗。
睡起偶成仍前韵
谢迁（明代）

睡觉前楹忽见山，清风多在绿阴间。蜂粘花粉时穿牖，鹤避茶烟每闯关。

雉堞斜连林外麓，蜃楼高起海西湾。晚凉徐步溪边屧，牛背斜阳一笛还。
寄甘孝先二首 其一
王大受（宋代）

黄金百鍊玉无瑕，水竹清风度岁华。重到西湖非昨梦，唯馀清兴对梅花。
沁园春（太学补试归涂作）
姚勉（宋代）

锦水双龙，鞭风驾霆，来游璧池。有一龙跃出，精神电烨，一龙战有，鳞甲天飞。一样轩拏，殊途升蛰，造化真同戏小儿。时人眼，总羡他腾踏，笑我卑栖。

促装且恁西归。信自古功名各有时。但而今莫问，谁强谁弱，只争些时节，来速来迟。无地楼台，有官鼎鼐，命到亨通事事宜。三年里，看龙头独露，雁塔同题。
洗竹
韩琦（宋代）

当日曾移碧玉竿，缭坦交植竞檀栾。栽培尽力宜长盛，剪拂无人已半残。

洗出烟姿还雅澹，削开龙影起幽蟠。此君高节殊堪慕，贤者来须著意看。
戏咏园中春草
陆游（宋代）

童子争寻鹁鸽饭，医翁日曝虾蟆衣。
欲赓楚客咏餐菊，却媿周人歌采薇。
王新建邀集楼船赋谢二首 其二
胡应麟（明代）

古树疏花照绿苔，楼船开宴客频来。营门礼数宽长揖，记室诗篇愧上材。

大旆生风鸣朔野，飞旌摇月动燕台。宁知一代元侯重，彩笔华笺次第裁。
闻莺
方岳（宋代）

绿窗愁寂雨凄凄，春花江南花乱飞。
莺亦自知人意思，垂杨深院尽情啼。
戊午元日二首
刘克庄（宋代）

过去光阴箭离弦，河清易俟鬓难玄。
再加孔子从心岁，三倍周郎破贼年。
耄齿阻陪鸠杖列，瞽言曾献兽樽前。
磻溪淇澳吾何敢，且学香山也自贤。

败絮萧然拥病身，久疎朝谒作闲人。
公卿各趁黄麾仗，宾客谁看乌角巾。
菱照无情难讳老，杏梢作意已撩春。
卧闻儿女夸翁健，诗句年光一样新。
和承旨给事寄酬南京致政杜相公
胡宿（宋代）

贤相辞荣鬓未斑，济川舟楫一朝閒。苍生犹望安车起，使者空持拱璧还。

郢曲传来都辇下，萧规留在庙堂间。壮猷全德知难尚，后世高名重太山。
岩桂花
徐介轩（宋代）

翠叶金华小胆瓶，轻拈微嗅不胜情。
从教失陷沈烟冷，蓦地薰心梦也清。
满江红·说与梅花
方岳（宋代）

说与梅花，且莫道、今年无雪。君不见、秋崖鬓底，茎茎骚屑。笔砚只催人老大，湖山不了诗愁绝。问笭箵、何事下矶来，抛云月。重省起，西山芴。终负却，东山屐。把草堂借与，鹭眠鸥歇。乌帽久闲苍藓石，青衫今作枯荷叶。笑人间、万事竟何如，从吾拙。
葛溪
许仲蔚（宋代）

一道碧琉璃，灵源杳不知。寒通鍊丹井，润接放生池。

钓叟相从处，仙翁有到时。徘徊无所见，月艇去犹夷。
郡斋水阁闲书
文同（宋代）

看画亭中默坐，吟诗岸上微行。人谓偷闲太守，自呼窃禄先生。
吸和轩四首 其四
何吾驺（明代）

离骚容易熟，痛饮未应难。若解杯中趣，当筵振羽翰。
高平儒牛好古以独茧引丝为扇因见赠戏以诗答之
宋讷（明代）

玉斧亲修月一轮，清光便与素娥分。丹砂化木为乌玉，春茧引丝成白云。

非素非纨惊老眼，不华不俗漾清芬。午窗推枕凉风发，错认新诗写练裙。
夜泊江上
寇准（宋代）

岁暮峡中村，维舟古树根。
群峰初落日，夜后独闻猿。
流水自无尽，客愁那可论。
平明离楚岸，迢递指吴门。
消暑集梓材处分得到字兼次洛翘西郊送春诗韵
许传霈（清代）

长夏官衙如水清，鼠雀牙角息纷闹。明镜高悬曰敏公，疑罪轻纷在耄悼。

偶时局促陋辕驹，拾级高楼齐登眺。笔走龙蛇赵吴兴，卷抹丹青文待诏。

此眼青白本无常，四面青山为倾倒。秋到池莲开益多，朵朵争似何郎皃。

作为歌章写素怀，微细含毫妙惟肖。何处古寺晚打钟，池上风翻隐约报。

报道座客不须邀，宾皆主兮庐自造。消暑却能消我忧，甘澍叠沛新感召。

祷雨喜雨歌莫停，黄绢幼妇词绝妙。赏雨茅屋在此间，雨后微风趁夕照。

狼藉杯盘浑不知，恍若南阳快坐啸。炙莲为馔岂在多，雪藕为丝许胜少。

乐此佳肴许久长，兰臭连番画缭绕。惯闻健足策杖游，雁宕天台先引导。

他年游屐假谢公，一洗俗尘涤浮躁。安能抑郁长居此，笺注鱼虫锱铢较。

摘名山句充锦囊，汲越溪水煎茶灶。广寒宫阙自清凉，手拈奇花口微笑。

不然蹇驴深林深，短檐不碍方山帽。耕夫织妇清率真，灾祲无待民控告。

仙境尘寰两不殊，今夜梦魂应飞到。父母斯民何为哉，箫鼓来朝赛社庙。
别崔潩因寄薛据、孟云卿（内弟潩赴湖南幕职）
杜甫（唐代）

志士惜妄动，知深难固辞。如何久磨砺，但取不磷缁。

夙夜听忧主，飞腾急济时。荆州过薛孟，为报欲论诗。
绍兴祀大火十二首
佚名（隋代）

皇念有神，介我戬彀。
登时休明，有此美禄。
酌言献之，有飶其香。
神兮燕娭，醉此嘉觞。
海上和郎戬员外赴倅职
李中（五代）

宋玉逢秋何起悲，新恩委寄好开眉。班升鸳鹭频经岁，

任佐龚开必暂时。乍对烟霞吟海峤，应思蘋蓼梦江湄。

一朝凤诏重征入，鹏化那教尺鷃知。
幽居岁暮
陆游（宋代）

老去转无事，室空惟一床。
卧时幽鸟语，行处野花香。
巷北观神社，村东看戏场。
谁知屏居意，不独为耕桑。
佐郎将
陈传（宋代）

林中生致佐郎将，名王头颅十四五。乾德可禽嗟不谋，同恶相四能包羞。

降书冉冉过中州，中军传呼笑点头。蛮首算成勿药喜，君臣称觞弭多垒。

元戎凯旋隔天水，夜经桄榔趋决里。驱将十万人性命，换得交州数张纸。
酬朱适园访见诗
潘玙（宋代）

曾同山友过江湄，何处清游晚未归。
沽酒□羊来好语，开笼放鹤在何时。
云方卷叶收春雨，柳未吹花点客衣。
京洛相逢宜少驻，东风杖屦好追随。
和剡县陈明府登县楼
方干（唐代）

郭里人家如掌上，檐前树木映窗棂。烟霞若接天台地，

分野应侵婺女星。驿路古今通北阙，仙溪日夜入东溟。

彩衣才子多吟啸，公退时时见画屏。
故吾
倪瓒（元代）

缥缈青山日欲晡，瀰漫秋水兴何孤。鹤归城郭生新梦，尘掩图书尚故吾。

南亩艺苗伤硕鼠，北窗临涧听啼乌。醉归倘乞封侯地，便复移家傍酒垆。
鹊桥仙
朱敦儒（宋代）

携琴寄鹤，辞山别水，乘兴随云做客。囊中欲试紫金丹，待点化、鸾红凤碧。

谁知到此，玉梯无路，天上难通消息。不如却趁白云归，免误使、山英扫迹。
长桥怀周季侯侍御
卓发之（明代）

烟月坠汀沙，飞仙驾落霞。红尘迷客路，青史志君家。

诏狱空中电，褒忠梦里花。何须嗟老骥，垂耳服监车。
兼爱
墨子（先秦）

圣人以治天下为事者也，必知乱之所自起，焉能治之；不知乱之所自起，则不能治。譬之如医之攻人之疾者然，必知疾之所自起，焉能攻之；不知疾之所自起，则弗能攻。治乱者何独不然？必知乱之所自起，焉能治之；不知乱之所自起，则弗能治。

圣人以治天下为事者也，不可不察乱之所自起。当察乱何自起？起不相爱。臣子之不孝君父，所谓乱也。子自爱，不爱父，故亏父而自利；弟自爱，不爱兄，故亏兄而自利；臣自爱，不爱君，故亏君而自利。此所谓乱也。虽父之不慈子，兄之不慈弟，君之不慈臣，此亦天下之所谓乱也。父自爱也，不爱子，故亏子而自利；兄自爱也，不爱弟，故亏弟而自利；君自爱也，不爱臣，故亏臣而自利。是何也？皆起不相爱。虽至天下之为盗贼者，亦然。盗爱其室，不爱异室，故窃异室以利其室；贼爱其身，不爱人，故贼人以利其身。此何也？皆起不相爱。虽至大夫之相乱家、诸侯之相攻国者，亦然。大夫各爱其家，不爱异家，故乱异家以利其家；诸侯各爱其国，不爱异国，故攻异国以利其国。天下之乱物，具此而已矣。

察此何自起？皆起不相爱。若使天下兼相爱，爱人若爱其身，犹有不孝者乎？视父兄与君若其身，恶施不孝？犹有不慈者乎？视弟子与臣若其身，恶施不慈？故不孝不慈亡。犹有盗贼乎？视人之室若其室，谁窃？视人身若其身，谁贼？故盗贼有亡。犹有大夫之相乱家、诸侯之相攻国者乎？视人家若其家，谁乱？视人国若其国，谁攻？故大夫之相乱家、诸侯之相攻国者有亡。若使天下兼相爱，国与国不相攻，家与家不相乱，盗贼无有，君臣父子皆能孝慈，若此则天下治。

故圣人以治天下为事者，恶得不禁恶而劝爱？故天下兼相爱则治，交相恶则乱。故子墨子曰不可以不劝爱人者，此也。
送区世昌下第二首 其一
江源（明代）

策马崇文送故人，眼前时事莫重陈。南行且劝加餐饭，上苑年年自有春。
东归发犍为，至泥谿舟中作
岑参（唐代）

前日解侯印，泛舟归山东。平旦发犍为，逍遥信回风。

七月江水大，沧波涨秋空。复有峨眉僧，诵经在舟中。

夜泊防虎豹，朝行逼鱼龙。一道鸣迅湍，两边走连峰。

猿拂岸花落，鸟啼檐树重。烟霭吴楚连，溯沿湖海通。

忆昨在西掖，复曾入南宫。日出朝圣人，端笏陪群公。

不意今弃置，何由豁心胸。吾当海上去，且学乘桴翁。
游盖竹山
唐仲友（宋代）

篮舆东出雨初收，众山捲雾奔苍虬。
麦田濛濛连千畴，去年见种今见秋。
农家椀大即快活，使君不去能无羞。
春光欲尽谁挽留，千林薿薿新绿柔。
桐花远近淡无色，自开自落那关愁。
洞天为我暂晴霁，使我蜡屐穷冥搜。
天门发秀万马下，水口离立群峰稠。
瀑泉对面泻绝壁，宝剑却倚丹凤楼。
溪声喷薄雷震动，石色古怪神剜鎪。
洞门谽谺风飕飕，香炉峰下蛟龙湫。
中峰特秀小为贵，左右旌节森戈矛。
几时秘奥一日覩，谈笑指示君知不。
精庐但欲占胜处，专事栋宇非良谋。
飞阁跨水纳佳气，突兀堂殿居上头。
轩窗高下有奇致，洗涤肺腑明双眸。
我将於此栖羽流，凤笙鹤驾应来游。
丹成一举淩九州，下视濁世如浮沤。
灵祠款谒路阻修，层岩曲涧邃且幽。
经营轮奂亦未主不，挥金助尔何须求。
晚云漠漠鸣雨鸠，仆痡泥滑吾欲休。
虹桥列炬促归骑，城鼓已报初更筹。
追攀别乘聊复尔，乘兴何如王子猷。
习池不为倒载去，儿童不用拍手拦街讴。
送谢希孟
叶适（宋代）

白头趋幕府，早已负平生。
未放鹏舒翼，应烦骥敛程。
驿梅催冻蕊，柁雨送春声。
为语常平使，开怀待子荆。
永寿县太君周氏挽辞二首
王安石（宋代）

子引金闺籍，身开石穷封。
露輴悲吉路，象服俨虚容。
楚挽虽多相，莱衣不更缝。
谁知逝川底，剑自喜相逢。
淮西赵漕子固挽诗
虞俦（宋代）

西帅予曾忝，无何马首东。
计台初不远，交篆竟成空。
夜壑移舟半，淮山落木中。
堂堂宁复见，丹旐猎霜风。
闻岩起至以诗先寄 其二
韦骧（宋代）

公来税鞅且盘桓，山国萧条正早寒。虽缺鸾弦翻妙曲，聊凭蚁酒助清欢。
换苏印和弟颖叔 其一
蒋之翰（宋代）

耻向承平便拂衣，乡邦还得拥旌麾。昔年曾预儿孙列，投老犹疑笔砚随。

忠义一门均许国，箕裘万石亦遭时。朝廷虚日方圆任，功业当看帝载熙。
春日
陈元晋（宋代）

金旛胜里唤春归，却后新正八日期。
红紫莫嫌春较晚，开迟应是落还迟。
于生歌赠凤鸣
胡应麟（明代）

齐东于生太奇绝，草就征西才十八。万言落笔风雨惊，白眼青天对明灭。

忆生年少歌远游，兴到扁舟夜中发。娇妻稚女了不顾，一苇苍茫汎吴越。

会稽秦望攀嶕峣，回首山阴正飞雪。四百八十金银宫，湖上烟波若涂抹。

移舟却向姑苏台，扬子涛声暮填咽。石城城南访莫愁，画栋雕甍管弦列。

平康巷陌人如花，散尽黄金等尘屑。万金散尽归故乡，斑烂菽水娱高堂。

三冬文史业颇富，骅骝騄駬争腾骧。一经耻逐蠹鱼老，摩挲石鼓临钟王。

解衣盘礴得画理，朱栏澒洞浮潇湘。禽鱼小景各生动，飞鸣宿食交林塘。

明窗净几拂缣素，虎丘细酌焚清香。名流满座挥大白，百觚一饮雄高阳。

酣来如意舞精铁，双龙错落回精光。一朝遇我庄岳底，飘然挟刺来茅堂。

念年魂梦走瀫水，龙门渺邈如天阊。先生牙颊肯终惠，蟭蛲努力追飞黄。

嗟余濩落拙且蹇，江淮一旅徒披猖。中原屈指故老尽，即今二仲谁求羊。

邂逅逢生竹林下，有如阮籍偕嵇康。淋漓曲糵岂无意，仰天大笑神飞扬。

男儿事业在十指，述功纪德皆文章。高冠大盖等澌沫，电光石火徒张皇。

生今二十甫逾八，声华烨烨悬乡邦。歌处呻吟总金石，赋成咳唾俱琳琅。

山东英妙孰卿比，长缨直欲蒐穷荒。他时掉臂走双阙，天人三策摅岩廊。

名成弹指竟大业，肯将肉食移青缃。春风乍夜变杨柳，娟娟别思盈河梁。

念子殷勤若胶漆，纷披大雪携壶浆。男儿抗手讵足论，新秋计日来馀皇。

芒鞋布袜吾共尔，翩翩结束穷齐方。云霞万仞蹑梁父，七十二帝骖翱翔。

磨崖绝顶勒名姓，卧看海日生扶桑。
答朱成伯见赠四首 其二
吕本中（宋代）

我适苍梧野，君来洞庭岸。相逢迫盗贼，一笑未得款。

欣然望眉宇，于我意自满。天寒道路长，岁晚日晷短。

僧房肯再来，晴窗自妍暖。
句
晁公溯（宋代）

天风夜半剪冰花，三十六峰如玉立。
普融阁
邹浩（宋代）

前身善财后老平，善知识处靡不到。十信生行回向地，等觉妙觉诸法门。

一法门中义一句，须弥聚笔海量墨。亘未来际力书写，未来可尽写不尽。

何况六位一切法，一一算谕莫能及。老平于此不思议，第三手把龟手笔。

一刹那间能事竟，一一微尘出经卷。三千世界微尘偈，一四天下微尘品。

龙树传持所未会，悉在而今轮字里。字字无增亦无减，四十二字谁举偈。

大宝莲花忽开敷，帝网重重清净土。十方三世佛菩萨，一时会集作證明。

弥勒辨说巧称扬，文殊师利欣按顶。日用纵横日日新，此身普贤身内现。

若人欲识老平身，即是毗卢无尽藏。
感咏
蔡宗尧（明代）

海国凉生吹雨花，西门十里即天涯。
山衔落日孤云细，林着疏风翠筿斜。
湖海壮心惊白首，庙堂清议属乌纱。
洛阳年少空前席，宾客梁王忆汉家。
和李方叔惠嵩山术煎松黄二首·右术煎
范祖禹（宋代）

八公淮水留丹灶，四皓商山余紫芝。
嵩岭今成花练术，周原空咏堇如饴。
容颜冰雪端能变，心肺尘埃信可治。
多病直疑生羽翼，更纡仙客上清词。
西阁二首 其一
杜甫（唐代）

巫山小摇落，碧色见松林。百鸟各相命，孤云无自心。

层轩俯江壁，要路亦高深。朱绂犹纱帽，新诗近玉琴。

功名不早立，衰病谢知音。哀世非王粲，终然学越吟。
戏为雪鸡篇寄詹同文
刘基（明代）

我为先生歌雪鹤，逸兴翩翩入寥廓。先生为我咏雪鸡，扶桑昼景寒凄迷。

雪鹤排云舒六翮，长鸣远逐浮丘伯。玄洲巨君张两耳，竫人踉蹡走如蚁。

雪鸡欲上蟠桃枝，白光烁眼流琼黐。腾身蹋折琅玕树，片片琪华振鸥鹭。

鹤飞拨剌向辽东，海鲸扬波雪半空。缟衣䙰褷丹顶素，九皋月黑猿嗥风。

鸡啼喔咿夜方永，惊起踆乌怨金井。群仙环佩响玲珑，十二玉楼烟雾冷。

忆昔康回触折天柱时，女娲扶天立天维坤维。太白作天骨，万古至今长积雪。

上有雪蛆大毂长如辕，冰蛇雪鼠相蜷蜿。味如餦餭色如乳，入口清凉生。

肺腑炎埃荡涤邪秽除，幽精爽雪游六虚。鹤也莫与乌鸦争腐鼠，鸡也莫向沟膛拾禾黍。

雪寒可畏清可欲，洗髓伐毛天所玉。雪可咽兮冰可餐，谁其作友三青鸾？
绍兴以后祀五方帝六十首 其三 青帝降神用《高安》。
郊庙朝会歌辞（宋代）

神在途矣，习习以风。百灵后先，敢一不恭。奔走疠疫，祓除菑凶。

顾瞻下方，逍遥从容。
蓝琴士赠梅竹酬以诗
白玉蟾（宋代）

手补天工笔法奇，笑将造化作儿嬉。
胸中夜雨浇龙干，纸上春儿舞玉蕤。
云水一生无别好，琴心三叠有谁知。
今宵松殿相期会，弹到西山月落时。
晨起祠先农道中
彭汝砺（宋代）

更阑烛花低，呼童起视夜。问夜如何其，露落月未谢。

皇帝共神明，朝燕或为罢。多仪礼有敬，少怠刑无赦。

今兹先农飨，上意在耕稼。驾言投明起，不敢私安暇。

马蹄踏冰雪，雾露湿鞍马。寒林月中影，十里开图画。

灯火望坛场，冠裳出次舍。锵洋响金石，馨香纷彝斝。

百年礼乐中，万事无杂霸。昏冥久尘土，今日闻韶夏。

心知至诚通，自可膏泽下。清风吹菽麦，绿阴密桑柘。

人家实仓廪，得以时婚嫁。四夷共安富，兵偃祭类祃。

山川百神宁，天子乐无假。敢后秋冬报，还见击鼓御。

顾予真缺然，何以补漏罅。尚堪逐农樵，击壤歌圣化。
次韵瑞莲
方岳（宋代）

得种初非相府莲，谁令连蒂擢山泉。
东西玉已几相属，大小乔今双欲仙。
坞早荷嘉真是矣，人言花是岂其然。
山居但忆远公社，却与遗民孰后先。
赠湖州康半刺 其二
沈守正（明代）

千载相传佐郡难，颍川声绩起河南。冰壶映彻无涯际，人拟苕溪夜月看。
时乏水于山坡得泉志喜
玄烨（清代）

麾兵深入贼巢边，斯地从来乏水泉。报道六军齐饮马，清流山畔忽涓涓。
悼赖圣教
何献科（明代）

白雪伊谁唱，青云是处行。豫章惊往梦，蒿路引前旌。

有子箕裘绍，吾徒绝续轻。乍闻心泪洒，况复孝成名。
满庭芳
袁去华（宋代）

麦陇黄轻，桑畴绿暗，野桥新碧泱泱。怕春归去，莺语燕飞忙。风定闲花自落，穿幽径、拾蕊寻香。曾来处，孤云翠壁，依旧挂斜阳。

客愁，知几许，唯思径醉，谁与持觞。料文君衣带，为我偷长。苦忆新晴昼永，闲相伴、刺绣明窗。何时得，西风夜雨枕簟共新凉。
次韵呈刘立道宣谕二首 其二
王庭圭（宋代）

使星光出太微庭，马上风云日下生。斧钺疑从霄汉落，丝纶如被衮衣荣。

欢迎道路初颁诏，威詟奸雄不动声。谁识张纲最年少，耆儒空愧旧知名。
登城望山
刘攽（宋代）

城隅见连山，苍翠横座中。白云卷霄汉，千叠张屏风。

此地有佳致，望望情不穷。忽如出尘寰，相对前后峰。

古墙有石色，草树仍蒙笼。樵隐事不一，养痾方易容。
环照阁口占呈德良
李处权（宋代）

高情接巾屦，雅志在丘壑。
林疏见鸟下，池静闻鱼跃。
岁月已屡改，风烟只如昨。
我知造物心，遗子良不薄。
畏途有豺虎，骇浪有鲛鱷。
何如远忧患，共此吟啸乐。
雪窗联句
白玉蟾（宋代）

霜风寒袭人，梅香清透骨。
莫色冥九峰，月华澹双阙。
青猿啸苍冥，红萤粘绿发。
滕六欲飞花，巽二急催雪。
炉烹兽炭红，帘捲鸳罗缬。
更烧古龙涎，满斟清凤血。
堆盘老榛栗，托契旧瓜葛。
笑挥白玉麈，共说丹砂诀。
飘飘志欲仙，酣酣耳正热。
松鹤警清露，烟麋卧苍樾。
一雁过天外，孤鹊绕木末。
隐约银汉星，微芒翠杉月。
烛花冻不泪，火柿拨欲灭。
回首顾壁影，开怀吐谈屑。
结习三生路，慷慨万人杰。
聚散如浮萍，死生犹幻沫。
万事一置之，四皓不渠劣。
夜深尸泣鬼，岁晚霜摩鹘。
泉涸水涯涘，云渺天空阔。
饿鼠齧枯藤，冻蝇栖琐闼。
觞咏兴未阑，烘堂各粲发。
落花诗三十首 其二十四 二十四青
邓云霄（明代）

祓禊江南饶胜事，暮春高会有兰亭。群贤载笔清如玉，曲水浮花细似萍。

香堕觞前分片片，枝摇竹外更青青。风流人物今独昔，寿夭谁能混醉醒。
【南吕】金字经_湖上僧寺竹
任昱（元代）

湖上僧寺
竹雨侵窗润，松风吹面寒，云母屏开非世间。闲，不知名利难。凭阑看，夕阳山外山。
重到湖上
碧水寺边守，绿杨楼外楼，闲看青山云去留。鸥，飘飘随钓舟。今非旧，对花一醉休。
秋宵宴坐
秋夜凉如水，天河白似银，风露清清湿簟纹。论，半生名利奔。窥吟鬓，江清月近人。
书所见
胜概三吴地，美人一梦云，花落黄昏空闭门。因，青鸾宝鉴分。天涯近，思君不见着。
次韵刘友鹤端午三首 其一
高斯得（宋代）

昔经屈原坂，寒湍下悲鸣。又渡汨罗江，洐记曾输诚。

慨彼幽乱汨，成此湘累名。彫胡不受腻，淆予膳膏腥。

离骚二十五，往往言其清。招汝千载后，来乎不来灵。
昆明池（次韵尚书兄春晚）
李弥逊（宋代）

帐锦笼庭，囊香飘榭，过了芳时强半。觅残红、蜂须趁日，占新绿、莺喉咤暖。数花期、望得春来，春去也、把酒南山谁伴。更帘幕垂垂，恼人飞絮，乱落一轩风晚。

手拍狂歌挥醉碗。笑浪走江头，几逢归燕。忆黄华、曾吹纱帽，讶彩楼、催攽F纨扇。功名事、于我如云，谩赢得星星，满簪霜换。向棠棣华间，鶺鴒原上，莫厌尊罍频来见。
浈江石山歌
程含章（清代）

浈江石山不可模，如花如火如浮图。群龙矫首薄霄汉，澄潭挺出新芙蕖。

玉笋经雨出林谷，旁无枝叶柯节疏。毋乃南华老人恣狡狯，号召百怪来山砠。

惜哉不令李杜见，刻划形状无模糊。昌黎南来不过此，子瞻垂老无全书。

坐令冷落岭峤外，纷纷名字随俗呼。我欲题诗洗荒陋，笔力不逮韩与苏。

譬之击筑歌呜呜，谁欤听者能无狙。
咏史上·项羽
陈普（宋代）

齐王元在籍军中，万马朱幩揕掩袂，
甘与枭雏作妇翁，更何面目见江东。
和江学士闻蝉
刘敞（宋代）

微阴变潜律，浓雾引疏音。时化能无感，清吟独有心。

萧条映落日，断续响中林。秋风忽满眼，叹息岁华深。
寄乡中亲旧
陈造（宋代）

携书忆上上江船，撚指官曹欲二年。白傅病多空自叹，老坡仙去却虚传。

人生脩短庸非命，我判浮休不问天。来岁过君定惊笑，尚堪诗酒与周旋。
寄施进之
赵蕃（宋代）

我游尖峰回，一步成数憩。
仰攀松夭矫，俯睨石贔屭。
路穷入平野，飞鸟迎决眦。
庐舍半茅瓦，阡陌相栉比。
谓皆耕稼徒，不复问名字。
那知君子居，乃在青山际。
听君谈所宅，悟我曾略至。
时犹未识面，岂得漫通刺。
都城一邂逅，草木同臭味。
我旋反林栖，君适寓古寺。
肯来稚子师，历岁殆逾二。
既均手足亲，又笃朋友义。
去年君还归，城闉直童骑。
楮生分草余，鲟鮓动食指。
今年我属疾，故旧多遐弃。
愧君不惮劳，冲暑到溪次。
买肉烹伏雌，芼姜仍著豉。
无资鹿脯求，竟是猪肝累。
以我病苦渴，榴实富汁滓。
累累解包裹，其大盖绝市。
劝我养形神，勉我进药饵。
裴回昼难别，展转宵失寐。
分携六十日，顾我病只尔。
虽云间何阔，恋恋曾莫置。
惟君名家驹，少日便千里。
赋成惊老生，谓敌相如谊。
姜侯号博学，无忌称酷似。
我尝叩疑阙，应答罔不记。
江流滥觞来，层台累土起。
如君之于学，何但一第已。
独闻家素贫，慈亲下妻子。
躬耕不自给，负米常远致。
愿君力勉旃，事固有堂陛。
高贤昔未遇，勤苦类如此。
我行下吴会，破蠹且料理。
念将一过君，薄酒期共醉。
又恐饭与刍，未免为君费。
不然君即我，会于章老氏。
素书久不往，往亦难尽意。
诗以道鄙怀，因焉论夙契。
赠蔡公子
盛时泰（明代）

桃花落尽客重来，明月高天照酒杯。
最爱主人年少日，淮阴市上钓鱼回。
纵笔
陆游（宋代）

兀兀一无为，冥冥百不知。
倦多惟嗜睡，食晚遂忘饥。
开卷浑如梦，逢人不省谁。
何须觅知识，木石即吾师。
孤愤吟十三首
高斯得（宋代）

覆按山陵挈累行，金多季子橐赍轻。
殿中御史尤堪戮，尽室逃归骇一城。
雨宿焦山
张曾（清代）

岩光惊早起，江阁雨残时。烟鸟去无尽，风潮来不知。

樱桃分饷客，芍药对题诗。四月山中好，幽禽莫负期。
闻新蝉寄李馀
姚合（唐代）

往年六月蝉应到，每到闻时骨欲惊。

今日槐花还似发，却愁听尽更无声。
小筑
陆游（宋代）

小筑茅茨镜水滨，天教静处著闲身。
平原不复赋豪士，甫里但思歌散人。
翠壁微泉时的皪，衡门叠嶂晓嶙峋。
子虚误辱诸公赏，万里轻鸥岂易驯！
雪晴至後园
陆游（宋代）

宝马东风拥犊车，碧鸡坊里擅豪华。
南来强作寻春梦，何处如今更有花。
送刘连江之官
刘克庄（宋代）

旧说土风淳，今闻未易驯。势侵官府弱，税去县衙贫。

襆印辞州远，开轩与海邻。中朝峨豸者，多用满归人。
奉寄李泰发端明
李纲（宋代）

一别东吴不记年，饱经忧患各林泉。知公置酒常高会，顾我杜门惟熟眠。

无分去为汤饼客，有缘来作荔枝仙。越溪闽岭无多地，步月看云只黯然。
绍兴祀先农摄事七首
佚名（隋代）

有周膺历，实起居稷。
相时岂功，率同稼樯。
振古称祀，先农亚食。
阜我昌我，时万时亿。
题望韶亭
杨万里（宋代）

新隆寺後看韶石，三三两两略依稀。
金坑违头看韶石，十十五五不整齐。
一来望韶亭上看，九韶八音堆一案。
金锺大镛浮水涯，王瑟瑶琴倚天半。
尧时文物也粗疏，礼乐犹带鸿荒余。
茅茨殿上槌土鼓，苇龠声外无笙竽。
黄能郎君走川岳，领取后夔搜礼乐。
峄山桐树半夜鸣，泗水石头清昼跃。
山只川后争献珍，姚家制作初一新。
帝思南岳来时巡，宫琛庙宝皆骏奔。
曲江清澈碧琼软，海山孤尖翠屏展。
天颜有喜后夔知，一奏云韶供亚饭。
帝登九疑忘却归，不知斑尽湘笛枝。
后夔一胫跛莫随，坐委众乐江之湄。
仪凤舞兽扫无迹，独留一狻守其侧。
至今唤作狮子石，雨淋日炙烂不得。
洞庭张乐已莓苔，犍为获磬亦尘埃。
不如九韶故无恙，戛击尚可冬起雷。
何时九秋霜月里，来听湘妃瑟声美。
曲终道是不见人，江上数峰是谁子。
同萧炼师宿太一庙
李益（唐代）

微月空山曙，春祠谒少君。落花坛上拂，流水洞中闻。
酒引芝童奠，香馀桂子焚。鹤飞将羽节，遥向赤城分。
中秋月蚀邦人鸣钲救月不约而齐中原旧俗犹有
家铉翁（宋代）

风扫沈阴万象开，断云扶月出阳台。
万人拭目看天眼，蟇蚀何曾蚀得来。
兰亭雨霁
钟昌（明代）

遥夜收残雨，寒江散雾霞。涛声依树急，月色近山斜。

草泽春迷径，兰亭晚系槎。天涯归未得，把酒对晴沙。
偈颂二百零五首
释正觉（宋代）

十方大地是我一个身便能禁足，十方众生是我一个汉方解足生。
禁足也步步不妄行，足生也心心不妄动。
夜同文远祷雨老冈祠
杨万里（宋代）

秋热常年无此例，今宵有月不能凉。
槁苗似妒诗人嬾，作意催成祷两章。
和祖无择题袁州东湖卢肇石
任大中（宋代）

宜阳刺史才，祖择之维杰。
大旱雨一方，尽使焦枯活。
公退趣尚深，水石探其绝。
长江北岸林，唐有卢子发。
曾居此林下，高把簪组脱。
岁远成荒墟，佳名讵泯没。
有石数尺长，犹是旧时物。
况辱泥涂久，实在坚重节。
择之渡水见，力为心惨切。
万夫一呼聚，挠动雷声揭。
地险若驱来，岩谷俱震裂。
幽辅郡东河，脱得太华骨。
白玉漏纤纹，雨频为澡刷。
草蔓渐盘遶，柳绿密挥拂。
润恐欲迸泉，怪亦有奥穴。
安知无蛰龙，时见微云出。
几因牵夜吟，帘晓捲残月。
气暗逼人寒，蒙笼未若别。
烟重风扫开，独立势突兀。
苏武见单于，傲睨腰不折。
人皆画将归，予笔恨粗拙。
择之岂不贤，天涯避谗舌。
对此忧足忘，我观未甚悦。
不得见娲皇，愿天无破缺。
西江月（赋丹桂）
辛弃疾（宋代）

宫粉厌涂娇额，浓妆要压秋花。西真人醉忆仙家。飞佩丹霞羽化。

十里芬芳未足，一亭风露先加。杏腮桃脸费铅华。终惯秋蟾影下。
春日早朝
张籍（唐代）

晓陌春寒朝骑来，瑞云深处见楼台。

夜来新雨沙堤湿，东上閤门应未开。
念奴娇（忆先庐春山之胜）
程必（宋代）

归来一笑，尚看看趁得，人间寒食。阿寿牵衣仍问我，双鬓新来食白。忍见庭前，去年芳草，依旧青青色。西湖雨后，绿波两岸平拍。

天教断送流年，三之一矣，又是成疏隔。燕子春寒浑未到，谁说江南消息。玉树熏香，冰桃翻浪，好个山间景物。这回归去，松风深处横笛。
赠致政司谏刘后峰二首
李开先（明代）

客欲游山数日回，囊琴络酒紧追陪。
道傍偶尔逢樵父，试问黄花开未开。
奉寄斯远兼属文鼎处州子永提属五首
赵蕃（宋代）

吟诗日日数梅花，梅向飘零我返家。
尚有北枝堪点检，君舟已泊岸头沙。
徐州
鄂恒（清代）

作镇何人铸铁牛，波涛声里出徐州。万重翠嶂横堤起，千里黄河抱郡流。

危堰树阴平寺塔，乱帆云影落城楼。蛟龙窟压闾阎宅，多小居人未解愁。
三次四言韵二首 其一
洪炎（宋代）

入圣有域，存诚以闲。德不德上，材不材间。堂上不粪，门设常关。

鄙哉丘垤，覆篑为山。
朝天曲·立冬
黄淮（明代）

晓风啸空，报道冬初动。萧萧败叶响寒丛，鸳瓦霜华冻。
兽炭炉围羊羔酒，共醉笙歌锦帐中。病翁固穷，冷落了梅花梦。
湖州歌九十八首 其四十二
汪元量（宋代）

丞相催人急放舟，舟中儿女泪交流。
淮南渐远波声小，犹见扬州望火楼。
中元雨中呈子晋
朱熹（宋代）

徂暑尚繁郁，大火空西流。兹辰喜佳节，凉雨忽惊秋。

晼晚兰径滋，萧副庭树幽。炎气一以去，恢台逝不留。

刀笔随事屏，尘嚣与心休。端居讽道言，焚香味真诹。

子亦玩文史，及此同优游。
送中书王舍人使北虏
郑克已（宋代）

细马缕金鞍，文星使可汗。
袖中天诏重，帐外节毛寒。
烽火燕城急，尘沙朔野宽。
安边在大体，何必斩楼兰。
奉诏读书翰林述怀
高拱（明代）

哲人振英驾，志士感良遇。矧余驽钝姿，而乃忝恩顾。

厕迹白玉堂，日夕仰弘度。良时不再至，驰景迅颓暮。

感遇惜春华，勉旃赴前路。岂无子云草，亦有司马赋。

技艺宁足先，修能良可慕。陟岳贵及颠，涉溟宜问渡。

古则俱在兹，莫枉邯郸步。
入武夷山二首
熊禾（元代）

一见识君多道气，再陪杖屦此跻攀。
高山流水知公志，明月清风共我闲。
落落半生心未泯，寥寥千载事相关。
出山一步尘埃满，便好赍粮莫出山。
宫人斜
孟迟（唐代）

云惨烟愁苑路斜，路傍丘冢尽宫娃。

茂陵不是同归处，空寄香魂著野花。
养气
陆游（宋代）

养气安心不计年，未尝一念住愁边。
才疏屡扫朝中迹，命薄翻成世外缘。
耐老尚能消劫石，放狂聊复醉江天。
饱知句曲罗浮路，不访初平即稚川。
织图二十四首 其五 二眠
楼璹（宋代）

吴蚕一再眠，竹屋下帘幕。拍手弄婴儿，一笑姑不恶。

风来麦秀寒，雨过桑沃若。日高蚕未起，谷鸟鸣百箔。